- Det var som at være midt i en gangsterfilm. Men på et splitsekund gik det op for mig, at det var jo virkelighed, fortæller en beboer.

Hun tør ikke længere bo i Nørregade efter det seneste dramatiske optrin med unge ballademagere bevæbnet med køller.

Efterfølgende har borgmesteren og politiet holdt møde om at styrke den fælles indsats overfor den gruppe ballademagere, der har hærget byen de seneste måneder.

Beboeren er slet ikke i tvivl om, at der var optræk til et voldsomt bandeopgør i Nørregade tirsdag den 11. april- et opgør, der kun blev afvæbnet af en lynhurtig politi-indsats.

Beboeren ønsker af sikkerhedshensyn at være anonym i avisen.

Hun kan berette om et større drama lige nedenfor sit vindue den pågældende tirsdag.

- Det var stadig højlys dag, og jeg lå på min sofa og slappede af, da der lige pludselig var en masse larm udenfor. Lige neden for mit vindue holdt der en stor Audi, og det væltede ud med udlændinge bevæbnet med køller. Folk flygtede ind til vinhandleren på Torvet, mens udlændingene løb ned af Nørregade, mens de råbte og skreg. Jeg gik simpelthen i chok bagefter, fortæller kvinden.